สรุปภาวะตลาดต่างประเทศ ประจำวันที่ 19 มี.ค. 2563
สรุปภาวะตลาดต่างประเทศ ประจำวันที่ 19 มี.ค. 2563
20 มี.ค. 2563

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (19 มี.ค.) หลังจากรัฐบาลสหรัฐและธนาคารกลางทั่วโลกเดินหน้าออกมาตรการฉุกเฉินเพื่อบรรเทาผลกระทบจากการแพร่ระบาดของไวรัสโควิด-19 นอกจากนี้ ตลาดยังได้แรงหนุนจากการฟื้นตัวของหุ้นกลุ่มพลังงาน หลังจากราคาน้ำมันดิบ WTI ทะยานขึ้นกว่า 23%
ดัชนีเฉลี่ยอุตสาหกรรมดาวโจนส์ปิดที่ 20,087.19 จุด เพิ่มขึ้น 188.27 จุด หรือ +0.95% ขณะที่ดัชนี S&amp;P500 ปิดที่ 2,409.39 จุด เพิ่มขึ้น 11.29 จุด หรือ +0.47% และดัชนี Nasdaq ปิดที่ 7,150.58 จุด เพิ่มขึ้น 160.74 จุด หรือ +2.30%
 
ตลาดหุ้นยุโรปปิดพุ่งขึ้นเมื่อคืนนี้ (19 มี.ค.) เนื่องจากนักลงทุนขานรับธนาคารกลางอังกฤษ (BoE) จัดการประชุมฉุกเฉินเมื่อคืนนี้ และมีมติเป็นเอกฉันท์ให้ปรับลดอัตราดอกเบี้ยนโยบายลง 0.15% สู่ระดับ 0.10% จากระดับ 0.25% เพื่อลดผลกระทบทางเศรษฐกิจที่เกิดจากการแพร่ระบาดของไวรัสโควิด-19
ดัชนี Stoxx Europe 600 พุ่งขึ้น 2.91% ปิดที่ 287.80 จุด
ดัชนี CAC-40 ตลาดหุ้นฝรั่งเศสปิดที่ 3,855.50 จุด เพิ่มขึ้น 100.67 จุด หรือ +2.68%, ดัชนี DAX ตลาดหุ้นเยอรมันปิดที่ 8,610.43 จุด เพิ่มขึ้น 168.72 จุด หรือ +2.00% และดัชนี FTSE 100 ตลาดหุ้นลอนดอนปิดที่ 5,151.61 จุด เพิ่มขึ้น 71.03 จุด หรือ +1.40%
 
ตลาดหุ้นลอนดอนปิดปรับตัวขึ้นเมื่อคืนนี้ (19 มี.ค.) เนื่องจากนักลงทุนขานรับธนาคารกลางอังกฤษ (BoE) จัดการประชุมฉุกเฉินเมื่อคืนนี้ และมีมติเป็นเอกฉันท์ให้ปรับลดอัตราดอกเบี้ยนโยบายลง 0.15% สู่ระดับ 0.10% จากระดับ 0.25% เพื่อลดผลกระทบทางเศรษฐกิจที่เกิดจากการแพร่ระบาดของไวรัสโควิด-19 หลังจากที่เมื่อวานนี้ ธนาคารกลางยุโรป (ECB) ประกาศโครงการใหม่ในการซื้อหลักทรัพย์ของภาคเอกชนและภาครัฐวงเงินรวม 7.50 แสนล้านยูโร (8.19 แสนล้านดอลลาร์) เพื่อรับมือกับความเสี่ยงต่างๆ ที่เกิดจากการแพร่ระบาดของไวรัสโควิด-19
ดัชนี FTSE 100 ตลาดหุ้นลอนดอนปิดที่ 5,151.61 จุด เพิ่มขึ้น 71.03 จุด หรือ +1.40%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดทะยานขึ้นกว่า 23% เมื่อคืนนี้ (19 มี.ค.) ขานรับธนาคารกลางทั่วโลกออกมาตรการฉุกเฉินเพื่อลดผลกระทบของไวรัสโควิด-19 ที่แพร่ระบาดอย่างหนัก นอกจากนี้ ราคาน้ำมันยังได้รับแรงหนุนจากข่าวสหรัฐเตรียมซื้อน้ำมันจำนวน 30 ล้านบาร์เรลเพื่อกักเก็บในคลังสำรองทางยุทธศาสตร์ (SPR)
สัญญาน้ำมันดิบ WTI ส่งมอบเดือนเม.ย. พุ่งขึ้น 4.85 ดอลลาร์ หรือ 23.8% ปิดที่ 25.22 ดอลลาร์/บาร์เรล ซึ่งเป็นการพุ่งขึ้นในวันเดียวที่แข็งแกร่งสุดเป็นประวัติการณ์
สัญญาน้ำมันดิบเบรนท์ส่งมอบเดือนพ.ค. พุ่งขึ้น 3.59 ดอลลาร์ หรือ 14.4% ปิดที่ 28.47 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (19 มี.ค.) หลังจากธนาคารกลางทั่วโลกออกมาตรการฉุกเฉินเพื่อลดผลกระทบจากการแพร่ระบาดของไวรัสโควิด-19 โดยปัจจัยดังกล่าวช่วยหนุนราคาทองคำฟื้นตัวขึ้น หลังจากที่ทรุดตัวลงกว่า 3% เมื่อวันพุธที่ผ่านมา
สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 1.4 ดอลลาร์ หรือ 0.09% ปิดที่ 1,479.3 ดอลลาร์/ออนซ์
สัญญาโลหะเงินส่งมอบเดือนพ.ค. เพิ่มขึ้น 36.2 เซนต์ หรือ 3.08% ปิดที่ 12.134 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 8.2 ดอลลาร์ หรือ 1.36% ปิดที่ 596.8 ดอลลาร์/ออนซ์
สัญญาพัลลาเดียมส่งมอบเดือนมิ.ย. พุ่งขึ้น 109.60 ดอลลาร์ หรือ 7.7% ปิดที่ 1,529.40 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (19 มี.ค.) เนื่องจากนักลงทุนแห่ซื้อสกุลเงินดอลลาร์ซึ่งเป็นสินทรัพย์ที่ปลอดภัย ในช่วงเวลาที่ไวรัสโควิด-19 กำลังแพร่ระบาดอย่างหนักทั่วโลก
ดอลลาร์สหรัฐแข็งค่าเมื่อเทียบกับเงินเยน ที่ระดับ 110.63 เยน จากระดับ 107.95 เยน และแข็งค่าเมื่อเทียบกับฟรังก์สวิส ที่ระดับ 0.9864 ฟรังก์ จากระดับ 0.9694 ฟรังก์ แต่เมื่อเทียบกับดอลลาร์แคนาดา ดอลลาร์สหรัฐอ่อนค่าลงแตะที่ระดับ 1.4514 ดอลลาร์แคนาดา จากระดับ 1.4559 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0672 ดอลลาร์ จากระดับ 1.0872 ดอลลาร์ ขณะที่เงินปอนด์อ่อนค่าลงแตะที่ระดับ 1.1525 ดอลลาร์ จากระดับ 1.1596 ดอลลาร์ และดอลลาร์ออสเตรเลียอ่อนค่าลงสู่ระดับ 0.5766 ดอลลาร์สหรัฐ จากระดับ  0.5781 ดอลลาร์สหรัฐ